ป้องกันสำเนาบัตร
โดย...ชัตน์วรี&nbsp; shewarat@hotmail.com
15 ก.ค. 2558

โดย...ชัตน์วรี  [email protected]
แม้ว่าคณะรัฐมนตรีเมื่อวันที่ 11 ก.พ. 2546 หรือกว่า 12 ปีมาแล้ว จะมีมติให้ยกเลิกขอสำเนาทะเบียนบ้าน และบัตรประจำตัวประชาชน ที่เข้าไปติดต่อราชการเพื่ออำนวยความสะดวกให้ประชาชน ทำให้ไม่เสียเวลาหรือเสียค่าใช้จ่ายในการถ่ายเอกสาร และเมื่อวันที่ 3 พ.ย. 2557 กระทรวงมหาดไทยก็ได้ออกหนังสือด่วนส่งถึงผู้ว่าราชการทุกจังหวัด และปลัดกรุงเทพมหานคร ออกมาตอกย้ำอีกครั้งให้ยกเลิกขอสำเนาทะเบียนบ้าน และบัตรประจำตัวประชาชน ที่เข้าไปติดต่อราชการ
รวมถึงล่าสุดรัฐบาลได้ออก พ.ร.บ.การอำนวยความสะดวกในการพิจารณาอนุญาตของทางราชการ พ.ศ. 2558 โดยมีหลักการสำคัญคือ 1.ทุกส่วนราชการ ทำคู่มือประชาชนในการติดต่อราชการ 2.ขอเอกสารเพิ่มเติมจากประชาชนได้เพียง 1 ครั้ง 3.การขอพิจารณาอนุญาตต้องอำนวยความสะดวกให้กับประชาชน 4.ส่งเสริมทุกกระทรวงจัดตั้งวันสต็อปเซอร์วิส ซึ่งรวมถึงให้หน่วยงานราชการยกเลิกใช้สำเนาบัตรประชาชนเช่นกัน 
แต่ปัจจุบันยังมีหน่วยงานรัฐและเอกชนยังคงขอสำเนาบัตรประชาชนเพื่อเป็นหลักฐาน โดยเฉพาะการสมัครงาน ซึ่งยังพบว่ามีการลักลอบซื้อขายสำเนาบัตรประชาชน โดยกลุ่มมิจฉาชีพจะนำสำเนาบัตรประชาชนไปทำบัตรเครดิต หรือไปขอสินเชื่อแล้วไม่ชำระหนี้ รวมทั้งนำสำเนาบัตรประชาชนเป็นหลักฐานเท็จในการขอเงินภาษีคืน ฯลฯ ซึ่งสร้างความเสียหายให้กับเจ้าของบัตรประชาชนตัวจริง
ดังนั้น ผู้บริโภคจะต้องตื่นตัวและหาแนวทางการป้องกันการถูกสวมรอยนำสำเนาบัตรประชาชนไปใช้ในทางทุจริต โดยจะต้องขีดคร่อมสำเนาบัตร เขียนกำกับวัตถุประสงค์ในการใช้ให้ชัดเจน ลงลายมือชื่อตัวบรรจงและลายเซ็น ระบุวันเดือนปี ซึ่่งการกันไว้ดีกว่าการแก้ไขเป็นวิธีที่ดีที่สุด